घरेलू हालातों में भारत अब भी खतरनाक : कुक  
इंग्लैंड के वनडे क्रिकेट कप्तान एलिस्टेयर कुक ने कहा कि अहम खिलाड़ियों के बिना खेल रही भारतीय टीम आगामी शृंखला में कड़ी टक्कर देगी।
इंग्लैंड के वनडे क्रिकेट कप्तान एलिस्टेयर कुक ने कहा कि अहम खिलाड़ियों के बिना खेल रही भारतीय टीम आगामी शृंखला में कड़ी टक्कर देगी, क्योंकि महेंद्र सिंह धोनी की टीम अपनी घरेलू सरजमीं पर खेल रही है। कुक ने हालांकि साथ ही कहा कि उनकी टीम को परिस्थितियों से सामंजस्य बैठाने में कोई दिक्कत नहीं आएगी।  इंग्लैंड ने चोटों से जूझ रहे भारत को अपनी सरजमीं पर टेस्ट शृंखला में 4-0 से हराने के बाद एकदिवसीय शृंखला में भी 3-0 से हराया था, जबकि एकमात्र ट्वेंटी-20 मैच भी जीता था। कुक ने कहा कि उस शृंखला में दबदबा यहां 14 अक्टूबर से शुरू हो रही पांच मैचों की शृंखला में अधिक मायने नहीं रखेगा।  इंग्लैंड के कप्तान ने अपनी टीम के पहुंचने के एक दिन बाद संवाददाताओं से कहा, मैं प्रबल दावेदार के तमगे को अधिक अहमियत नहीं दे रहा। यह काफी अलग तरह की चुनौती होने वाला है। मैं इंग्लैंड में जो हुआ और यहां जो होने वाला है, उसमें कोई संबंध नहीं देखता।  भारत की टीम एक बार फिर कमजोर नजर आ रही है, क्योंकि इंग्लैंड दौरे पर लगी चोटों के कारण सचिन तेंदुलकर, वीरेंद्र सहवाग, जहीर खान, युवराज सिंह, रोहित शर्मा, मुनाफ पटेल और इशांत शर्मा टीम से बाहर हैं।